钦定古今图书集成/历象汇编/庶征典/第094卷 > 《天庆青词》前人
## 钦定古今图书集成/历象汇编/庶征典/第094卷 > 《天庆青词》前人

旱太甚以如焚，备罄祈祷之恳；天虽高而听下，迄成
霑丐之恩。仰戴隆慈，敢忘祇谢。伏念长沙之境，越繇
季夏以来，盖愆亢者久之，亦焦熬之极矣。臣忝任生
灵之寄，不胜朝夕之忧。娄控愬于穹旻，遂获臻于浸
润。始焉不雨，所以示儆戒之威；终则有秋，又以昭仁
爱之意。仰化工之至妙，䜣民命之获全。顾已幸于蒙
休，尚有蕲于终惠。盖顷属歊袢之际，尝嘿思惠养之
宜。在其𬮱阇，则欲仿张咏“赈民”之法；若时郊野，则欲
遵朱熹置廪之规。不辞一己之劳，期建百年之利。必
也丰穰之不失，庶乎规画之可行。冀皇天后土之有
灵，亟成微志；俾赤子黎元之得所，尽出洪钧。